Document ID: 31981R1859

*****
ΚΑΝΟΝΙΣΜΟΣ (ΕΟΚ) αριθ. 1859/81 ΤΗΣ ΕΠΙΤΡΟΠΗΣ
της 6ης Ιουλίου 1981
περί τροποποιήσεως του κανονισμού (ΕΟΚ) αριθ. 1727/70 «περί των λεπτομερειών παρεμβάσεως στον τομέα του ακατέργαστου καπνού »
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί δημιουργίας κοινής οργανώσεως αγοράς στον τομέα του ακατέργαστου καπνού (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 6 παράγραφος 10 και το άρθρο 12α παράγραφος 3,
Εκτιμώντας:
ότι το άρθρο 12α του κανονισμού (ΕΟΚ) αριθ. 727/70 προβλέπει ότι ποσότητες δεματοποιημένου καπνού της ίδιας ποικιλίας και της ίδιας συγκομιδής αναλαμβάνονται από τους οργανισμούς παρεμβάσεως σε χαμηλότερη τιμή, εφ' οσον υπερβαίνουν ένα ορισμένο ποσοστό της παραγωγής μιας επιχειρήσεως πρώτης μεταποιήσεως και συσκευασίας για την εν λόγω ποικιλία·
ότι, για να διευκολυνθεί ο έλεγχος και για να αποφευχθεί η εκτροπή του μέτρου από το σκοπό που εξυπηρετεί, πρέπει, για τις επιχειρήσεις που διαθέτουν πολλούς τόπους ελέγχου, να ληφθεί υπόψη ξεχωριστά η παραγωγή καθενός από τους τόπους για τους οποίους έχουν καθορισθεί ο έλεγχος και το πιστοποιητικό πριμοδοτήσεως που προβλέπονται από τον κανονισμό (ΕΟΚ) αριθ. 1726/70 της Επιτροπής της 25ης Αυγούστου 1970 περί των λεπτομερειών χορηγήσεως πριμοδοτήσεως του καπνού σε φύλλα (2), όπως τροποποιήθηκε τελευταία από τον κανονισμό (ΕΟΚ) αριθ. 3477/80 (3)·
ότι το πιστοποιητικό πριμοδοτήσεως συντάσσεται, κατά ποικιλία, τη στιγμή που ο καπνός σε φύλλα τίθεται υπό έλεγχο· ότι συμπληρώνεται βαθμηδόν κατά τη διάρκεια των εργασιών της πρώτης μεταποιήσεως και συσκευασίας του καπνού· ότι το πιστοποιητικό απαιτείται κατά την ανάληψη του καπνού από την παρέμβαση· ότι καθιστά, επομένως, γνωστές τόσο τις ποσότητες σε φύλλα που έχουν υποβληθεί σε επεξεργασία όσο και τις ποσότητες δεματοποιημένου καπνού που έχουν παραχθεί· ότι καθιστά γνωστή τη σχέση μεταξύ της παραγωγής και της προσκομίσεως στην παρέμβαση·
ότι, για να υπάρξει αναλογία μεταξύ των παραγομένων ποσοτήτων του δεματοποιημένου καπνού και των ποσοτήτων του καπνού σε φύλλα, από τον οποίο προέρχεται, είναι αναγκαίο να χρησιμοποιηθεί ένας συντελεστής μεταποιήσεως, που θα διαφοροποιείται κατά ποικιλία, ο οποίος θα αντιπροσωπεύει την απώλεια βάρους που επέρχεται κατά τις εργασίες της πρώτης μεταποιήσεως και συσκευασίας και η οποία θεωρείται ως φυσική για τις επιχειρήσεις που είναι εγκαταστημένες εντός της Κοινότητος και έχουν καλή διαχείριση·
ότι, για να είναι δυνατόν να υπολογιστεί η τιμή που πρέπει να εφαρμοστεί στις προσφερόμενες ποσότητες, ο οργανισμός παρεμβάσεως πρέπει να γνωρίζει, για κάθε προσφορά μιας επιχειρήσεως, εάν πρόκειται για το σύνολο της παραγωγής της επιχειρήσεως αυτής για την οποία ζητήθηκε η παρέμβαση ή εάν πρόκειται για μερική εισφορά·
ότι ενδείκνυται να αποκλειστεί η δυνατότητα, στο μέρος της παραγωγής που πρόκειται να πληρωθεί σε πλήρη παράγωγη τιμή παρεμβάσεως, να υποβάλλονται αποκλειστικά ποιότητες για τις οποίες η τιμή προς πληρωμή, λαμβανομένων υπόψη των μειώσεων, θα είναι η πιο αυξημένη· ότι, για να επιτευχθεί αυτό είναι αναγκαίο να χρησιμοποιηθεί μία μέση παράγωγη τιμή παρεμβάσεως που υπολογίζεται ανάλογα με τις ποσότητες των διαφόρων ποσοτήτων που αποτελούν το σύνολο της εισφοράς· ότι πρέπει να καθοριστούν οι λεπτομέρειες πληρωμής που πρέπει να ακολουθούνται στην περίπτωση κατά την οποία η εισφορά γίνεται σε πολλές παραδόσεις·
ότι ενδείκνυται, κατά συνέπεια, να τροποποιηθεί ο κανονισμός (ΕΟΚ) αριθ. 1727/70 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 290/81 (5)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1727/70 τροποποιείται ως εξής:
1. Στο άρθρο 1 παράγραφος 1 προστίθεται το ακόλουθο εδάφιο:
«Κάθε προσφορά στην παρέμβαση του δεματοποιημένου καπνού που υποβάλλεται από επιχείρηση πρώτης μεταποιήσεως και συσκευασίας συνοδεύεται από δήλωση που δείχνει, για την αναφερόμενη ποικιλία και συγκομιδή, εάν η επιχείρηση σκοπεύει να υποβάλλει στη συνέχεια άλλες προσφορές στην παρέμβαση».
2. Το επόμενο άρθρο παρεμβάλλεται:
«Άρθρο 3α
1. Για την εφαρμογή του άρθρου 12α του κανονισμού (ΕΟΚ) αριθ. 727/70:
α) Το όριο παραγωγής του δεματοποιημένου καπνού της επιχειρήσεως, βάσει της οποίας η παράγωγη τιμή παρεμβάσεως μειώνεται 10 %, υπολογίζεται, ιδιαιτέρως για κάθε ποικιλία, επάνω στην ποσότητα του δεματοποιημένου καπνού που αποκτάται μετά από τις εργασίες της πρώτης μεταποιήσεως και συσκευασίας του καπνού σε φύλλα, σε καθέναν από τους τόπους για τον οποίο η επιχείρηση ζήτησε να καθοριστεί ο έλεγχος ο οποίος αναφέρεται στο άρθρο 1 του κανονισμού (ΕΟΚ) αριθ. 1726/70, και για τον οποίο έχει συνταχθεί το πιστοποιητικό πριμοδοτήσεως που προβλέπεται στο άρθρο 2 του προαναφερθέντος κανονισμού·
β) η ποσότητα του δεματοποιημένου καπνού η ισοδύναμη με την ποσότητα του καπνού σε φύλλα, την κατεργασμένη από μία επιχείρηση, είναι ίση με την ποσότητα του δεματοποιημένου καπνού, σε καθαρό βάρος, πριν αποκτηθεί με εφαρμογή του συντελεστή μεταποιήσεως που αναφέρεται στην παράγραφο 2, μετά τις εργασίες της πρώτης μεταποιήσεως και συσκευασίας βάσει της ποσότητας του καπνού σε φύλλα, σε καθαρό βάρος, που εγγράφεται στο πιστοποιητικό πριμοδοτήσεως.
2. Οι συντελεστές παρεμβάσεως μεταξύ του καπνού σε φύλλα και του δεματοποιημένου καπνού καθορίζονται, για κάθε ποικιλία, στο παράρτημα V.».
3. Το άρθρο 5 αντικαθίσταται από το ακόλουθο κείμενο:
«Άρθρο 5
1. Η καταβαλλόμενη από τον οργανισμό παρεμβάσεως τιμή υπολογίζεται βάσει του καθαρού βάρους του καπνού που έχει εκφορτωθεί στην αποθήκη.
Για τον καθορισμό του καθαρού βάρους το ποσοστό της υγρασίας καθορίζεται με τη βοήθεια μιας από τις κοινοτικές μεθόδους που προβλέπονται στο άρθρο 1α παράγραφος 1 του κανονισμού (ΕΟΚ) αριθ. 1726/70.
2. Για τον καπνό σε φύλλα, η καταβαλλόμενη από τον οργανισμό παρεμβάσεως τιμή είναι η ισχύουσα για την ποικιλία, την ποιότητα και το έτος συγκομιδής του αναληφθέντος καπνού.
3. Για το δεματοποιημένο καπνό που αποτελεί το αντικείμενο μιας μόνο παραδόσεως:
α) εάν η παράδοση δεν υπερβαίνει το όριο που αναφέρεται στο άρθρο 3α παράγραφος 1 υπό α, η καταβαλλόμενη από τον οργανισμό παρεμβάσεως τιμή είναι εκείνη που είναι έγκυρη για την ποικιλία, την ποιότητα και το έτος συγκομιδής του αναληφθέντος καπνού·
β) εάν η εισφορά υπερβαίνει το όριο που αναφέρεται στο άρθρο 3α παράγραφος 1 υπό α, η καταβαλλόμενη από τον οργανισμό παρεμβάσεως τιμή είναι:
- για την ποσότητα που δεν υπερβαίνει το εν λόγω όριο, τιμή ίση με το μέσο όρο που σταθμίζεται από ποσότητες των παράγωγων τιμών παρεμβάσεως οι οποίες είναι έγκυρες για τις διάφορες ποιότητες που αποτελούν το σύνολο της εισφοράς,
- για την πλεονάζουσα ποσότητα, η τιμή που αναφέρεται στην πρώτη περίπτωση, μειωμένη κατά 10 %.
4. Για το δεματοποιημένο καπνό που αποτελεί αντικείμενο διαδοχικών παραδόσεων:
α) για κάθε παράδοση ο οργανισμός παρεμβάσεως καταβάλλει ένα προσωρινό ποσό που υπολογίζεται, για την παραδοθείσα ποσότητα, βάσει της παράγωγης τιμής παρεμβάσεως της έγκυρης για την κάθε ποιότητα της μερίδος μειωμένης κατά 10 % που αποτελεί την παράδοση,
β) μετά την ανάληψη της τελευταίας παραδόσεως, ο οργανισμός παρεμβάσεως υπολογίζει το συνολικό ποσό προς πληρωμή σύμφωνα με τις διατάξεις της παραγράφου 3 και ρευστοποιεί το υπόλοιπο.».
4. Το παράρτημα του παρόντος κανονισμού προστίθεται ως παράρτημα V.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 6 Ιουλίου 1981.

Labels: 3
2
17